**แยร์เริล โฟลยด์ ฮัสเซิลบังก์** (ดัตช์: *Jerrel Floyd Hasselbaink*; เกิด 27 มีนาคม ค.ศ. 1972) หรือชื่อในวงการฟุตบอลว่า **จิมมี โฟลยด์ ฮัสเซิลบังก์** (*Jimmy Floyd Hasselbaink*) เป็นอดีตนักฟุตบอลทีมชาติเนเธอร์แลนด์เชื้อสายซูรินามในตำแหน่งกองหน้า ปัจจุบันเป็นผู้จัดการสโมสรฟุตบอลเบอร์ตันอัลเบียนในอีเอฟแอลลีกวัน

ฮัสเซิลบังก์เป็นกองหน้าที่ได้รับการจดจำในช่วงที่ค้าแข้งในพรีเมียร์ลีกกับสโมสรลีดส์ยูไนเต็ด, เชลซี, มิดเดิลสโบรห์และชาร์ลตัน แอธเลติก โดยเขาได้รับรางวัลดาวซัลโวพรีเมียร์ลีก 2 สมัย และยิงประตูในพรีเมียร์ลีกได้มากถึง 129 ประตู ก่อนจะแขวนสตั๊ดในระดับฟุตบอลลีกแชมเปียนชิปกับคาร์ดิฟฟ์ ซิตี โดยเขาติดทีมชาติเนเธอร์แลนด์ 23 นัด ยิงได้ 9 ประตู รวมถึงเป็นหนึ่งในผู้เล่นทีมชาติชุดฟุตบอลโลก 1998 ที่ประเทศฝรั่งเศส

หลังจากเลิกเล่นฟุตบอล ฮัสเซิลบังก์ เริ่มงานคุมทีมครั้งแรกในเดือนพฤษภาคม ค.ศ.2013 กับการคุมทีมรอยัล แอนธ์เวิร์ป ในดิวิชัน 2 เบลเยียม โดยเขาคุมทีมในเบลเยียมอยู่ 1 ฤดูกาลจากนั้นในปี ค.ศ.2014 ฮัสเซิลบังก์ได้รับการแต่งตั้งให้เป็นผู้จัดการสโมสรเบอร์ตัน อัลเบียนที่ขณะนั้นลงเล่นในฟุตบอลลีกทูและเพียงแค่ฤดูกาลแรกที่เขาคุมทีม ก็สามารถพาสโมสรคว้าแชมป์ลีกทู และเลื่อนชั้นสู่ฟุตบอลลีกวันได้สำเร็จ

การเล่นในระดับสโมสร
-------------------

### เนเธอร์แลนด์

จิมมี โฟลยด์ ฮัสเซิลบังก์ เกิดเมื่อวันที่ 27 มีนาคม ค.ศ. 1972 ที่กรุงปารามาริโบ สาธารณรัฐซูรินาม เป็นบุตรชายคนสุดท้องในจำนวนพี่น้องทั้งหมด 6 คน ของแฟรงก์ แวร์ และคอร์เนลลี ฮัสเซิลบังก์ เขาใช้ชีวิตในวัยเด็กที่ซูรินาม จนกระทั่งในในเดือนตุลาคม ค.ศ. 1978 แม่ของเขาได้พาตัวเขาและพี่ของเขาอีก 3 คนย้ายมาใช้ชีวิตที่เมืองซานดัม ในเขตเทศบาลซานสตัด จังหวัดนอร์ทฮอลแลนด์ ประเทศเนเธอร์แลนด์ โดยพ่อของเขายังคงอยู่ที่ซูรินาม และติดต่อกับครอบครัวน้อยมาก

ในปีต่อมาฮัสเซิลบังก์เริ่มต้นเล่นฟุตบอลระดับเยาวชนในตำแหน่งผู้รักษาประตูให้กับสโมสร *เกเฟโอ (GVO)* ต่อมาเขาย้ายไปเล่นให้กับ *แซดเอฟเซ (ZFC)* และซานลันเดีย โดยเปลี่ยนมาเล่นในตำแหน่งปีกขวา ช่วงเวลานั้นฮัสเซลบังก์ได้ไปเข้าร่วมกลุ่มกับนักเลงวัยรุ่นข้างถนน จนต้องถูกควบคุมตัวในสถานพินิจเป็นเวลา 3 เดือนเนื่องจากถูกลงโทษในข้อหาร่วมกันลักทรัพย์

หลังออกจากสถานพินิจ ฮัสเซลบังก์ได้ไปเข้าร่วมทีมเยาวชนของสโมสร*เดเวเอส (DWS)* ในกรุงอัมสเตอร์ดัม แต่ไม่นานนักเขาก็ถูกไล่ออกจากสโมสรในข้อหาขโมยนาฬิกาของนักฟุตบอลในทีม ก่อนจะไปขอคัดเลือกตัวเพื่อเข้าร่วมทีมเยาวชนของสโมสรฟุตบอล **เอสเซ เทลสตาร์** ในเมืองเวลเซน 

หลังอยู่ในทีมชุดเยาวชนของสโมสรเทลสตาร์ได้ 2 ปี เขาก็ได้รับสัญญาเป็นนักฟุตบอลอาชีพ โดยฮัสเซิลบังก์ ได้ลงสนามในระดับลีกอาชีพเป็นนัดแรกในการแข่งขันเอร์สเตอดีวีซี (ดิวิชัน 2 ) เมื่อวันที่ 27 ตุลาคม ค.ศ.1990 โดยแพ้ให้กับสโมสรเฟเฟเฟ-เฟนโล 2–0 ก่อนที่ในเวลาต่อมาเขาจะถูก *นีลส์ โอเวอร์เว็ก* ผู้จัดการทีมในเวลานั้นยกเลิกสัญญา เพราะมาฝึกซ้อมสายเป็นประจำ หลังถูกขับออกจากสโมสรจิมมี โฟลยด์ ฮัสเซิลบังก์ ได้ไปขอร่วมซ้อมและทดสอบฝีเท้ากับสโมสรฟุตบอล **อัลก์มาร์ ซานสตรีก (อาแซด)** ซึ่งพี่ชายของเขา *การ์ลอส ฮัสเซิลบังก์* เล่นเป็นกองหน้าอยู่ที่นั่น โดยเขาได้รับสัญญาจากอัลก์มาร์เป็นเวลา 2 ปี และได้ลงเล่นในเอร์สเตอดีวีซีไป 46 นัด ตลอดช่วง 2 ฤดูกาล อย่างไรก็ตามเขาไม่ได้รับการต่อสัญญาหลังจากสัญญาหมดลงในปี 1993 

หลังจากหมดสัญญากับอัลก์มาร์ เขาไปขอทดสอบฝีเท้ากับ *เอฟเซ ไอนด์โฮเฟิน* แต่ไม่ผ่านการทดสอบ จากนั้นเขาก็ยังพลาดโอกาสเซ็นสัญญากับสโมสร *เปเอเซ ซวอลเล* และใช้เวลาตลอดทั้งฤดูกาล 1993–94 ไปกับการร่วมลงซ้อมกับผู้เล่นของสโมสร *ฮาเอฟเซ ฮาร์เลม* แต่ก็ไม่ได้รับสัญญาแต่อย่างใด

### โปรตุเกส

หลังจากไร้สังกัดเป็นเวลานาน ฮัสเซิลบังก์ได้เซ็นสัญญาที่โปรตุเกสในปี 1995 โดยเขาผ่านการทดสอบฝีเท้ากับสโมสร **กังโปไมโยเรงซี** ซึ่งเพิ่งเลื่อนชั้นขึ้นมาเล่นในปรีไมราลีกา โดยในการลงเล่น 4 นัดแรกเขาไม่สามารถยิงประตูได้ และในนัดที่ 5 เขายังยิงจุดโทษพลาด

อ้างอิง
-------

1. ↑  Bloomfield, Claire (1 กรกฎาคม 2013). "Jimmy Floyd Hasselbaink: One-on-One". *Four Four Two Magazine*. สืบค้นเมื่อ 15 เมษายน 2015.
2. 1 2  Hugman, Barry J. (2005). *The PFA Premier & Football League Players' Records 1946–2005*. Queen Anne Press. p. 274. ISBN 1-85291-665-6.
3. ↑  Jimmy Floyd Hasselbaink. Cardiff City F.C.
4. ↑  Hasselbaink 2005, p. 1
5. ↑  Hasselbaink 2005, p. 8
6. ↑  Hasselbaink 2005, p. 13
7. ↑  Hasselbaink 2005, p. 19
8. ↑  Hasselbaink 2005, p. 31

### บรรณานุกรม

* Hasselbaink, Jimmy Floyd; Van der Wardt, Jules (2005). *Jimmy*. HarperCollins. ISBN 0-00-721387-5.


| * ด
* ค
* ก
รางวัลรองเท้าทองคำพรีเมียร์ลีก |
| --- |
| 
* 1993: เชอริงแฮม
* 1994: โคล
* 1995: เชียเรอร์
* 1996: เชียเรอร์
* 1997: เชียเรอร์
* 1998: ดับลิน, โอเวน & ซัตตัน
* 1999: ฮัสเซิลบังก์, โอเวน & ยอร์ก
* 2000: ฟิลลิปส์
* 2001: ฮัสเซิลบังก์
* 2002: อ็องรี
* 2003: ฟัน นิสเติลโรย
* 2004: อ็องรี
* 2005: อ็องรี
* 2006: อ็องรี
* 2007: ดรอกบา
* 2008: โรนัลโด
* 2009: อาแนลกา
* 2010: ดรอกบา
* 2011: เบร์บาตอฟ & เตเบซ
* 2012: ฟัน แปร์ซี
* 2013: ฟัน แปร์ซี
* 2014: ซัวเรซ
* 2015: อาเกวโร
* 2016: เคน
* 2017: เคน
* 2018: เศาะลาห์
* 2019: โอบาเมอย็องก์, มาเน & เศาะลาห์
* 2020: วาร์ดี
* 2021: เคน
* 2022: เศาะลาห์ & ซน
* 2023: โฮลัน

 |